

**H O T Ă R Â R E**

**privind** **aprobarea Proiectului ”Dotarea Ambulatoriului Integrat al**

**Spitalului Clinic de Boli Infecțioase Cluj-Napoca cu echipamente medicale”**

**și a cheltuielilor legate de proiect**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 153 din 26.07.2024 privind aprobarea Proiectului ”Dotarea Ambulatoriului Integrat al Spitalului Clinic de Boli Infecțioase Cluj-Napoca cu echipamente medicale” și a cheltuielilor legate de proiect, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 31086/25.07.2024; Rapoartele de specialitate întocmite de compartimentele de resort din cadrul aparatului de specialitate al Consiliului Judeţean Cluj cu nr. 31097/26.07.2024 și nr. 31100/26.07.2024 şi de Avizul cu nr. 31086 din 30.07.2024 adoptat de Comisia de specialitate nr. 2, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Luând în considerare dispozițiile:

* art. 2 și art. 3 alin. (2), ale art. 58 alin. (1) și (3), ale art. 64 - 65 din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 123 – 140, ale art. 142 - 156 și ale art. 215 si ale art. 220 - 221 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

* art. 173 alin. (1) lit. f) și alin. (5) lit. c) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 41 - 42 și ale art. 44 - 45 din Legea privind finanţele publice locale nr. 273/2006, cu modificările şi completările ulterioare;
* Ordinului Ministrului Investițiilor și Proiectelor Europene nr. 4231/2024 pentru aprobarea Ghidului solicitantului „Investiții în infrastructura publică a ambulatoriilor unităților sanitare/structurilor sanitare publice - dotare”, aferent PROGRAMULUI DE SĂNĂTATE-„Investiții în infrastructura publică a ambulatoriilor unităților sanitare/structurilor sanitare publice-dotare” , Obiectivul de politică 4: O Europă mai socială și mai favorabilă incluziunii, prin implementarea Pilonului european al drepturilor sociale, Prioritatea 1: Creșterea capacității serviciilor de asistență medicală primară, comunitară, a serviciilor oferite în regim ambulatoriu și îmbunătățirea și consolidarea serviciilor preventive, Obiectivul secific RSO4.5. : Asigurarea accesului egal la asistență medicală și asigurarea rezilienței sistemelor de sănătate, inclusiv în ceea ce privește asistența medicală primară, precum și promovarea tranziției de la îngrijirea insituțională către îngrijirea în familie sau în comunitate (FEDR), aprobat prin Ordinul ministrului investițiilor și proiectelor europene nr. 4231/2024;

În temeiul competentelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă Proiectul ”Dotarea Ambulatoriului Integrat al Spitalului Clinic de Boli Infecțioase Cluj-Napoca cu echipamente medicale” și a cheltuielilor legate de proiect.

**Art. 2.**  Se aprobă Studiul de oportunitate elaborat de Spitalul Clinic de Boli Infecțioase Cluj-Napoca aferent Proiectului ”Dotarea Ambulatoriului Integrat al Spitalului Clinic de Boli Infecțioase Cluj-Napoca cu echipamente medicale” cuprins în **anexa nr. 1** care face parte integrantă din prezenta hotărâre.

**Art. 3.** Se aprobă valoarea totală a Proiectului ”Dotarea Ambulatoriului Integrat al Spitalului Clinic de Boli Infecțioase Cluj-Napoca cu echipamente medicale”, în cuantum de 16.974.468,60 lei (inclusiv TVA).

**Art. 4.** Se aprobă contribuția proprie în proiect a UAT Judetul Cluj, în cuantum de 2.042.868,60 lei (inclusiv TVA), reprezentând achitarea tuturor cheltuielilor neeligibile ale proiectului prevăzut la art. 1.

**Art. 5.** Se aprobă contribuția de 2% din valoarea eligibilă a proiectului, în cuantum de 298.632,00 lei (inclusiv TVA), reprezentând cofinanțarea Proiectului ”Dotarea Ambulatoriului Integrat al Spitalului Clinic de Boli Infecțioase Cluj-Napoca cu echipamente medicale”.

**Art. 6.** Se aprobă parteneriatul dintre UAT Județul Cluj, în calitate de lider de parteneriat, și Spitalului Clinic de Boli Infecțioase Cluj-Napoca, în vederea implementării, în comun, a Proiectului ”Dotarea Ambulatoriului Integrat al Spitalului Clinic de Boli Infecțioase Cluj-Napoca cu echipamente medicale” prin semnarea Acordului de parteneriat cuprins în anexa nr. 2 care face parte integrantă din prezenta hotărâre.

**Art. 7.** Cu punerea în aplicare a prevederilor prezentei hotărâri se încredintează Președintele Consiliului Județean Cluj, prin Direcția de Dezvoltare și lnvestiții.

**Art. 8.** Prezenta hotărâre se comunică Direcţiei Generale Buget-Finanțe, Resurse Umane; Direcţiei Dezvoltare şi Investiţii; Spitalului Clinic de Boli Infecțioase Cluj-Napoca, precum și Prefectului Județului Cluj, și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet [www.cjcluj.ro](http://www.cjcluj.ro).

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 152 din 30 iulie 2024**

*Prezenta hotărâre a fost adoptată cu 33 de voturi “pentru”,* *iar 3 membri ai Consiliului județean nu au votat, fiind astfel respectate prevederile legale privind majoritatea de voturi necesară.*